Oliveira de Frades

Oliveira de Frades estas urbo de Portugalio, situanta en la okcidento de la Distrikto Viseu, Centra regiono kaj la subregiono Viseu Dão-Lafões. Ĝi havas ĉirkaŭ 2 800 loĝantojn (2021). Ĝi estas sidejo de la municipo Oliveira de Frades, kiu havas totalan areon de 147,45 km², kaj 10 261 loĝantojn (2021), subdividita en ok fregezioj. Temas pri unu el malmultaj municipoj de Portugalio kun disigita teritorio, nome en du partoj, unu ĉefa, pli granda, kie estas la urba sidejo, kaj alia pli malgranda, iom sudoriente, kiel eksklavo por la fregezio Arca e Varzielas. La ĉefa municipa teritorio limas nordoriente kun São Pedro do Sul, sudoriente kun Vouzela, sudokcidente kun Águeda, okcidente kun Sever do Vouga kaj nordokcidente kun Vale de Cambra. La pli malgranda teritoria parto (eksklavo) limas norde kaj nordoriente kun Vouzela, sude kaj sudokcidente kun Tondela kaj okcidente kun Águeda. La teritorio (escepte fregezio São João da Serra) estas sude de la rivero Vouga, dum la sidejo mem estas iom okcidente de la urbo Vouzela, kaj ambaŭ urboj estas iom norde de la aŭtoŝoseo A-25 kiu ligas kun Viseu sudoriente. Historio Prahistorian loĝadon atestas monumentaj megalitoj troviĝantaj en la municipo. El la romia epoko estas disaj restaĵoj. Elstaras la arkitekturo de la 17-a kaj 18-a jarcentoj, videbla ĉefe en la senjordomegoj. La areo de Oliveira de Frades estis konkerita el islamanoj inter 1058 kaj 1064, kiuj estis respektive, la jaroj de la konkeroj de Viseu kaj de Koimbro. Post la fondo de la Reĝlando Portugalio (en 1143), ekis administracia organizado, per kreado de municipoj. Oliveira de Frades estas municipo kreita en 1836 per disigo de la iama municipo Lafões en la aktualaj municipoj Oliveira de Frades, São Pedro do Sul kaj Vouzela. Pri la historia rilato de la areo al ekleziuloj atestas la loknomo Oliveira de Frades, nome Olivarbo de la Monaĥoj. En la unua duono de la 20-a jarcento la loĝantaro estis stabila kaj atingis preskaŭ 11 000 loĝantojn en 1950, sed poste malpliiĝis iomete pro elmigrado ĝis nunaj 9 000 loĝantoj. Submunicipoj Oliveira de Frades havas la jenajn fregeziojn: Vidindaĵoj En pluraj loĝlokoj estas interesaj preĝejoj kaj kapeloj, kun gravaj pentraĵoj kaj valoraj liturgiaj juveloj; krome estas ankaŭ nobelaj domegoj ĉefe el la 18a jarcento. Dolmenoj de Arca aŭ Pedra dos Mouros (Ŝtono de la maŭroj) kaj de Antelas (kun internaj pentraĵoj kaj gravuraĵoj) Pedra das Ferraduras Pintadas (Ŝtono de pentritaj hufumoj) en Destriz Preĝejoj de Pinheiro de Lafões kaj de Souto de Lafões Blazondomegoj de Fornelo kaj de Quintela en Arcozelo das Maias Pilorio de Oliveira de Frades Fervoja Ponto de Melos en Pinheiro Ŝtono de Rasto dos Mouros en Sejães Arkeologiejoj, inter kiuj megalito de Vale do Poço Redondo kaj funebrejoj Mamoas de Seixa, de Campelos, de Várzea, de Arcas kaj de Portela de Carrazedo en Reigoso Akvorezervejo de Ribeiradio Bildoj Referencoj Eksteraj ligiloj Municipo En tiu ĉi artikolo estas uzita traduko de teksto el vikipedia artikolo Oliveira de Frades portugale.